**Crăie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și a zis Dumnezeu: "Să facem om

după chipul și după asemănarea Noastră,

ca să stăpânească peștii mării,

păsările cerului, animalele domestice,

toate vietățile ce se târăsc

pe pământ și tot Pământul!"

Fac.1:26

Obosit de gălăgie

Tura-vura, tura-vura

Mă retrag ca-n Poezie

În tăcerea cu Natura.

Plec din lumea ce răspunde

Acțiunilor concrete

Unde undui-vor unde

Adierile încete.

Ca din șopotul de trestii

Moale și uscat în foșnet

S-aud peștii cum povestea

O încep cu-n gingaș pocnet.

S-o continuie-n frunzișul

Lor ulmi, frasini și jugaștri

Fremătând de-a curmezișul

Calcului de ani albaștri.

Iar din clopoței și nalbe

Palmele-mi ca și albine

Prinde-vor voroave dalbe

Cu polenul din stamine.

Mă voi ști de-odată-n locul

Moștenit de la Părinte

Și să fiu, eu am norocul,

Crai de stele și cuvinte...

Poate voi clipi pe-o clipă

Să întreb o întrebare

De ce oare în risipă

Stăruiește fiecare?

De ce nu ar sta s-asculte

Basmul veacuri care-nțarcă

Ca minunile mai multe

Să încerce să ne-ntreacă?

De ce mărunțind cu traiul

Pentru nu știu care treburi

Am pierdut plaiul cu raiul

De pe valuri și din ierburi?

Căci când moartea te înhață

Încleștându-te din fugă

Ce-ai să iei din a ta viață

Când i-ai fost numai o slugă?

Victor Bragagiu